Bourse vu Lëtzebuerg

D**'Bourse vu Lëtzebuerg**, offiziell *Bourse de Luxembourg*, op Englesch *Luxembourg Stock Exchange*, gekierzt LuxSE ass eng Wäertpabeierbourse zu Lëtzebuerg. Se huet hire Sëtz an der Stad Lëtzebuerg.

## Geschicht
### Ufank

D'Lëtzebuerger Bourse gouf duerch e Gesetz vum 30. Dezember 1927 an e groussherzoglechen Arrêté vum 22. Mäerz 1928 geschaf.

De Betrib, d'Verwaltung an d'Gestioun vun der Lëtzebuerger Bourse sinn enger Société anonyme, der *Société de la bourse de Luxembourg*, iwwerdroe ginn, déi de 5. Abrëll 1928, mat 7.000 Aktien zum Präis vun 1.000 Frang gegrënnt gouf. Déi 7000 Aktien waren wéi folgend tëschent de Grënnungsmembere vun der Gesellschaft gestreet: Spuerkeess (3700 dovunner 2500 fir eng souscription publique) , Crédit foncier de l'État (50), Banque d'Alsace et de Lorraine (200), Banque commerciale (200), Banque générale du Luxembourg (500), Banque internationale à Luxembourg (750), Banque Alfred Levy et compagnie (200), Crédit Anversois (200), La Luxembourgeoise (200), Société générale alsacienne de banque (500), Société luxembourgeoise de crédit et de dépôts (500).

Ursprénglech war geplangt, datt d'Bourse am Oktober 1928 sollt opgoen. Den 1. Februar 1929 gouf déi éischt Lëscht vun den agreéierte Banken, Banquieren an Händler, déi duerften op der Bourse handelen, publizéiert. Den 9. Mäerz gouf déi éischt Lëscht vun de Valeuren (Aktien an Obligatiounen), déi op der Bourse gehandelt wäerte ginn, publizéiert
Den 3. Mee 1929 gouf bekannt, datt d'Bourse zesumme mat der Spuerkeess eng Liquidatiounkeess ageriicht huet, an datt déi Banken, Banquieren an Händler, déi op der Bourse fir den Handel zougelooss sinn, mussen e Kont bei der Spuerkeess hunn, fir hir Transaktioune vun der Bourse ofzewéckelen.

D'Bourse gouf schlussendlech de 6. Mee 1929 opgemaach. Bei der éischter Sessioun waren 22 cotéiert Gesellschaften dobäi. De Sëtz war op Nummer 11, an der Neipuertsgaass. Den éischte President vum Verwaltungsrot war den Aloyse Meyer.

### D'Bourse am 21. Joerhonnert
Am Januar 2014 ass d'Bourse an en neit Gebai geplënnert an ass elo op 35A, Boulevard Joseph II.

 
D'Lëtzebuerger Bourse ass an der Cote vun Obligatiounen an Investmentfongen (OPC) spezialiséiert. 2005 ware 24.292 Emprunten op der Lëtzebuerger Bourse cotéiert. D'Hallschent dovu sinn an Euro ausgedréckt. Hiren Ëmsaz huet 2000 4.591,3 Milliounen Euro erreecht, mat engem Undeel vun 73&nbsp;% vun den *Emprunten*, déi an Euro libelléiert sinn. Et ginn och Aktië cotéiert (242 Positiounen am Joer 2004, dovu 44 Aktië vu Lëtzebuerger Gesellschaften). D'Lëtzebuerger Bourse publizéiert en eegenen Index, de LuxX.

2016 huet d'Bourse de Luxembourg de *Luxembourg Green Exchange* (LGX) gegrënnt, weltwäit déi éischt Plattform, déi sech exklusiv mat ekologeschen, sozialen an nohaltege Finanzzoulage befaasst.

Zënter Abrëll 2021 leet d'Julie Becker als Chief Executive Officer (CEO) d'Lëtzebuerger Bourse.

Am August 2021 war d'Lëtzebuerger Regierung nach mat 12&nbsp;% un der Bourse vu Lëtzebuerg bedeelegt.
## E puer Meilesteng
* 30. Dezember 1927: Gesetz iwwer d'Kreatioun vun der Bourse
*  1929: Éischten Handelsdag
* 21. Abrëll 1969: D'international Emprunte ginn an hirer Ursprongswärung cotéiert
* 17. Mäerz 1981: D'Gold gëtt cotéiert
* 1991: Aféierung vun engem computergesteierten Handel
* 14. Februar 1997: Den éischten an Euro ausgedréckten Emprunt kënnt op de Kursziedel
*  1999: de LuxX Index gëtt agefouert
* 2000: Konventioun iwwer d'Zesummenaarbecht mat der Bourse Euronext
* 2016: Grënnung vum Luxembourg Green Exchange (LGX)

## Presidente vum Verwaltungsrot
* Aloyse Meyer (1928-1948)
* Victor Buck (1948-1958)
* Tony Neuman (1958-1964)
* Paul Weber (1964-1976)
* Carlo Hemmer (1977-1988)
* Edmond Israel (1989-1996)
* Remy Kremer (1997-2000)
* Jean Krier (2001-2003)
* Raymond Kirsch (2004-2011)
* Frank Wagener (2011-2021)
* Alain Kinsch (zanter 2021)

## Um Spaweck